**Bethel Music, Michael W. Smith, Planetshakers és még sokan mások az idei Ez az a nap!-on**

**Az Ez az a nap! szervezői bejelentették a július 23-i rendezvény fellépőit. A Puskás Arénában sorra kerülő ima- és dicsőítő napon a hazai és nemzetközi keresztény zenei élet közismert képviselői lépnek színpadra.**

Az ünnepi alkalom kiemelt vendége lesz a **Bethel Music** és **Michael W. Smith** az Egyesült Államokból, akiknek régi és új énekeit világszerte ismerik és szeretik. Ausztráliából érkezik a **Planetshakers**, kiknek vidám, energikus dalai már többször felcsendültek az Ez az a nap! korábbi rendezvényein. Feltűnik a színpadon **Martin Smith**, az egykori Delirious? zenekar frontembere is, aki mellett szintén az Egyesült Királyságból jön **Tim Hughes** és a **Gas Street Music**, **Graham Kendrick**, **Noel Richards**, valamint a modern gospel képviseletében a **London Community Gospel Choir** és **Noel Robinson**. Moldovából érkezik a román nyelven éneklő **Not An Idol**.

A külföldi előadók mellett a hazai keresztény könnyűzene színe-java is tiszteletét teszi a stadionban. Együtt énekelhet majd a közönség olyan ismert dicsőítőkkel, akik végigkísérték az Ez az a nap! elmúlt két évtizedét, így ott lesz **Pintér Béla**, **Csiszér László** és **Prazsák László** is. Közösen fogja Istent magasztalni **Mező Misi** **Gável Andrással és Gellérttel**, és nem hiányozhat majd a **Dics-Suli Band**, a **PZM** (Pünkösdi Zenei Misszió), a **Keresztkérdés**, **Hanna** és a **Golgota Dicsőítés** Hellinger Andrással és Helénával. Tiszteletét teszi a népi hangzást modern hangszereléssel vegyítő **Új Forrás** és a szimfonikus nagyzenekari elemeket és a visszafogott elektronikát ötvöző **Hidden Kingdom**. A határon túli magyarság képviseletében velünk lesz a felvidéki **Crux,** valamint **Dobner Illés** az Egyesült Királyságból. Hallhatunk majd olyan széles körben ismert énekeseket is, mint **Caramelt** és **Oláh Gergőt**, akik világi karrierjük mellett hitükről is rendszeresen vallást tesznek. Mindezek mellett különös színfoltja lesz a napnak a **Hermons**, az első magyar keresztény együttes. A hazai fellépőkön kívül a környező országok nemzeteit is képviselni fogja egy-egy előadó.

Napjainkban mindennél jobban szükségünk van a békéért való könyörgésre, az egységre, az egymással való közösségre és a szeretetre ebben a zűrzavaros világban. A nemzet stadionjában megvalósuló ima- és dicsőítő napnak ezért fontos része lesz a közös imádság, az igei üzenetek átadása, valamint az evangélium hirdetése és megtérésre való buzdítás, melyet **Mike Sámueltől fogunk hallani**.

A szervezők elmondták, hogy minden résztvevő az alkalom végén egy díszkötetes, magyarázatos Jézus-Bibliát kap ajándékba, melyben Jézus szavai pirossal vannak kiemelve. Kapunyitás 12 órakor lesz, a program 13:30-tól 22:00-ig tart. A rendezvény oltási igazolvány és teszt nélkül is látogatható. A Puskás Aréna lelátója fedett, védett az esőtől, így az esemény rossz idő esetén is megtartásra kerül. A 2020-as rendezvényre megvásárolt jegyek érvényesek július 23-án! Minden további információ megtalálható a [www.ezazanap.hu](http://www.ezazanap.hu/) honlapon.